b'\n_START_ARTICLE_\nDav\xc3\xad\xc3\xb0 Oddsson\n_START_SECTION_\nPoliittinen ura\n_START_PARAGRAPH_\nDav\xc3\xad\xc3\xb0 opiskeli lakia Islannin yliopistossa. H\xc3\xa4n oli my\xc3\xb6s kiinnostunut teatterista ja toimi pienen teatterin varajohtajana v\xc3\xa4h\xc3\xa4n aikaa ja tuotti kaksi vuotta suosittua radiokomediaa. H\xc3\xa4n oli Morgunbla\xc3\xb0i\xc3\xb0in poliittisena toimittajana ja konservatiivisen kustantamon johdossa. Valmistuttuaan h\xc3\xa4n ty\xc3\xb6skenteli sairausvakuutusyhti\xc3\xb6n johdossa. H\xc3\xa4net valittiin itsen\xc3\xa4isyyspuolueesta kunnanvaltuustoon 1974. Vuodet 1982\xe2\x80\x931991 h\xc3\xa4n toimi Reykjav\xc3\xadkin kaupunginjohtajana. Kun itsen\xc3\xa4isyyspuolue sai 1978 enemmist\xc3\xb6n kunnanvaltuustossa, Dav\xc3\xad\xc3\xb0 leikkasi valtuustopaikkojen m\xc3\xa4\xc3\xa4r\xc3\xa4\xc3\xa4 ja myi kaupungin kalastusliiketoimet yksityiselle yritykselle._NEWLINE_Poliittisesti Dav\xc3\xad\xc3\xb0 Oddsson seurasi mielenkiinnolla Margaret Thatcherin ja Ronald Reaganin toimia Britanniassa ja Yhdysvalloissa ja siteeraa Milton Friedmania.\n_START_SECTION_\nP\xc3\xa4\xc3\xa4ministerin\xc3\xa4\n_START_PARAGRAPH_\nDav\xc3\xad\xc3\xb0 valittiin 1989 itsen\xc3\xa4isyyspuolueen varajohtajaksi. Kun \xc3\x9eorsteinn P\xc3\xa1lsson joutui eroamaan p\xc3\xa4\xc3\xa4ministerin teht\xc3\xa4vist\xc3\xa4 1988 yhteisty\xc3\xb6n ep\xc3\xa4onnistuessa kahden koalition puolueen kanssa, syntyi paineita puoluejohton vaihtamiseksi ja Dav\xc3\xad\xc3\xb0 nousi puolueen johtoon 1991. Itsen\xc3\xa4isyyspuolue saavutti 1991 takaisin kannatustaan, jota se oli menett\xc3\xa4nyt 1987 jaon j\xc3\xa4lkeen. Itsen\xc3\xa4isyyspuolue muodosti hallituksen sosiaalidemokraattien (isl. Al\xc3\xbe\xc3\xbd\xc3\xb0uflokkurinn) kanssa, joiden johtajasta J\xc3\xb3n Baldvin Hannibalssonista tuli ulkoministeri. Islanti tunnusti ensimm\xc3\xa4isen Baltian maiden itsen\xc3\xa4isyyden. Vuonna 1994 maa liittyi Euroopan talousalueeseen. Vuonna 1990 oli solmittu maltillinen tulopoliittinen ratkaisu, joka leikkasi inflaatiota (viel\xc3\xa4 1983 100% vuodessa) ja maan budjettivaje saatiin k\xc3\xa4\xc3\xa4nnetty\xc3\xa4 ylij\xc3\xa4\xc3\xa4m\xc3\xa4ksi vuoteen 1996 menness\xc3\xa4._NEWLINE_Vuonna 1994 sosiaalidemokraattinen puolue hajosi, ja k\xc3\xa4rsi suuren vaalitappion 1995 vaaleissa. Hallituksen enemmist\xc3\xb6ksi j\xc3\xa4i yksi parlamenttipaikka. Dav\xc3\xad\xc3\xb0in itsen\xc3\xa4isyyspuolue muodosti hallituksen keskustalaisen edistyspuolueen kanssa, jonka kannattajia olivat maanviljelij\xc3\xa4t ja rannikon asukkaat. Dav\xc3\xad\xc3\xb0 Oddsson pysyi p\xc3\xa4\xc3\xa4ministerin\xc3\xa4 ja ulkoministeriksi tuli edistyspuolueen Halld\xc3\xb3r \xc3\x81sgr\xc3\xadmsson. Yksityist\xc3\xa4misi\xc3\xa4 jatkettiin. Valtio myi kalanjalostusteollisuutta, yksityisti kaksi pankkia ja vuonna 2005 Islannin puhelinlaitoksen. Vuodesta 1995 talouskasvun kiihtyess\xc3\xa4 tehtiin veroleikkauksia. Aikaisempi 50\xc2\xa0% yritysten liikevoittovero leikattiin 30\xc2\xa0% ja my\xc3\xb6hemmin 18\xc2\xa0%._NEWLINE_Dav\xc3\xad\xc3\xb0 Oddssonin aikana Islanti oli Yhdysvaltain ulkopolitiikan tukija ja Naton voimakas kannattaja. It\xc3\xa4-Euroopan vapautumisen j\xc3\xa4lkeen maassa oli noussut kysymys, tarvittiinko Yhdysvaltain vuonna 1951 kutsuttuja joukkoja maassa. Dav\xc3\xad\xc3\xb0 ei kuitenkaan ollut Euroopan unioniin liittymisen kannalla, kuten sosiaalidemokraatit. H\xc3\xa4n esitti ep\xc3\xa4ilyksi\xc3\xa4 "eurobyrokratiasta" ja huomautti maan joutuvan maksamaan enemm\xc3\xa4n kuin se saisi unionilta. Islanti olisi my\xc3\xb6s joutunut luovuttamaan kalastusoikeutensa Euroopan unionin yhteisen kalastuspolitiikan alaisiksi._NEWLINE_Vuoden 1999 vaaleissa itsen\xc3\xa4isyyspuolue s\xc3\xa4ilytti vahvan kannatuksen, vaikka entinen ministeri Sverrir Hermannsson perusti siit\xc3\xa4 eronneen puolueen. Hallituskoalitio edistyspuolueen kanssa jatkui._NEWLINE_Kes\xc3\xa4ll\xc3\xa4 2002 Islannin poliisi teki ratsian J\xc3\xb3hannes J\xc3\xb3nssonin ja poikansa J\xc3\xb3n \xc3\x81sgeir J\xc3\xb3hannesson omistaman sijoitusyhti\xc3\xb6 Baugur Groupin tiloihin monopolihinnoittelusyyt\xc3\xb6sten vuoksi. Yhti\xc3\xb6 hallitsee suurinta osaa Islannin v\xc3\xa4hitt\xc3\xa4iskaupasta. Omistajat eiv\xc3\xa4t ottaneet tapahtunut hyv\xc3\xa4ll\xc3\xa4, vaan syyttiv\xc3\xa4t siit\xc3\xa4 p\xc3\xa4\xc3\xa4ministeri\xc3\xa4. He ostivat sanomalehden Fr\xc3\xa9ttabla\xc3\xb0i\xc3\xb0, joka jaettiin ilmaiseksi maan joka talouteen. Lehti kampanjoi ankarasti ennen vuoden 2003 vaaleja Dav\xc3\xad\xc3\xb0 Oddssonia vastaan._NEWLINE_Vuoden 2003 vaalien j\xc3\xa4lkeen entinen ulkoministeri, edistyspuolueen Halld\xc3\xb3r \xc3\x81sgr\xc3\xadmsson sopi Dav\xc3\xad\xc3\xb0in j\xc3\xa4\xc3\xa4misest\xc3\xa4 p\xc3\xa4\xc3\xa4ministeriksi 15. syyskuuta 2004 asti, jolloin edistyspuolue ottaisi p\xc3\xa4\xc3\xa4ministerin paikan ja itsen\xc3\xa4isyyspuolue saisi ylim\xc3\xa4\xc3\xa4r\xc3\xa4isen paikan hallituksesta. Viel\xc3\xa4 2004 Dav\xc3\xad\xc3\xb0 Oddsson yritti l\xc3\xa4pi lakiesityst\xc3\xa4 joka kielt\xc3\xa4isi suuryrityksi\xc3\xa4 omistamasta yli 15\xc2\xa0% lehdest\xc3\xa4 tai tv-kanavasta. H\xc3\xa4nen mukaansa t\xc3\xa4m\xc3\xa4 est\xc3\xa4isi omistuksen keskittymisen yksiin k\xc3\xa4siin ja takaisi tasapuolisuuden. Baugur oli t\xc3\xa4ll\xc3\xa4 v\xc3\xa4lin ostanut toisenkin lehden, televisioaseman ja radioasemia. Kriitikkojen mukaan laki oli suunnattu suoraan Bauguria vastaan, jota h\xc3\xa4n piti ilmiselv\xc3\xa4sti vihollisenaan. Parlamentti hyv\xc3\xa4ksyi lain pehmennetyn version, mutta presidentti \xc3\x93lafur Ragnar Gr\xc3\xadmsson kielt\xc3\xa4ytyi ensimm\xc3\xa4isen kerran Islannin historiassa hyv\xc3\xa4ksym\xc3\xa4st\xc3\xa4 lakia. Dav\xc3\xad\xc3\xb0 peruutti kuitenkin lain, eik\xc3\xa4 j\xc3\xa4rjest\xc3\xa4nyt sen hyv\xc3\xa4ksymisest\xc3\xa4 kansan\xc3\xa4\xc3\xa4nestyst\xc3\xa4, kuten perustuslain mukaan voitiin tehd\xc3\xa4 presidentin hyl\xc3\xa4tess\xc3\xa4 lain._NEWLINE_Dav\xc3\xad\xc3\xb0 Oddsson toimi ulkoministerin\xc3\xa4 vain yhden vuoden, ja ilmoitti syksyll\xc3\xa4 2005 j\xc3\xa4\xc3\xa4v\xc3\xa4ns\xc3\xa4 politiikasta. Osasyyn\xc3\xa4 t\xc3\xa4h\xc3\xa4n oli h\xc3\xa4nen sairastamansa sy\xc3\xb6p\xc3\xa4. Geir H. Haarde seurasi h\xc3\xa4nt\xc3\xa4 sek\xc3\xa4 ulkoministerin\xc3\xa4, ett\xc3\xa4 puolueen johdossa. _NEWLINE_Dav\xc3\xad\xc3\xb0ia pidettiin my\xc3\xb6hemmin vastuullisen Islannin talousromahduksesta syksyll\xc3\xa4 2008 ja h\xc3\xa4nen eroaan vaadittiin mielenosoituksissa. Tammikuussa 2009 eroamaan joutuneet Haarden j\xc3\xa4lkeen p\xc3\xa4\xc3\xa4ministeriksi noussut J\xc3\xb3hanna Sigur\xc3\xb0ard\xc3\xb3ttir pyysi Dav\xc3\xad\xc3\xb0 Oddssonia eroamaan asemastaan keskuspankin johdossa.'